Kas kits kärneriks? Sellise küsimuse esitamine on üsna õigustatud uudise peale, mille kohaselt on Tšetšeenia moskvameelne isevalitseja Ramzan Kadõrov võtnud inimõiguslase Natalja Estemirova äsjase mõrva uurimise isikliku järelevalve alla. Teadaolevalt nii omamaine opositsioon kui ka lääne informeeritud allikad kahtlustavad Kadõrovit kuritegude toimepanemisel, mis laadi tegusid Estemirova uuris.  Kui lähtuda parafraasist, et "ärge tehke mu tegude vaid sõnade järgi", siis on paslik kuulata, mida Kadõrov junior kostis.  "Selle koletisliku kuriteo organiseerijad ja täideviijad kujutavad ühiskonnale suurt ohtu," vahendab RIA Novosti Kadõrovi sõnu. "Ma teatan, et hakkan isiklikult kontrollima selle kuriteo uurimist ja suunan selle avastamisele parimad jõud." Kadõrovi  hinnangul on Estemirova mõrval "küüniline, demonstratiivne ja provokatsiooniline iseloom ja selle eesmärgiks on mustata Tšetšeenia ja Inguššia rahvaid Venemaa ja maailma üldsuse silmis". Tšetšeenia president märkis, et Estemiroval polnud vaenlasi "terve mõistusega inimeste" seas.  "Need, kes tema vastu käe tõstsid, ei oma õigust sellele, et neid kutsutaks inimesteks, ja nad ei vääri halastust. Estemirova mõrvaritele on vähe eluaegsest karistusest. Nende üle tuleb kohut mõista nagu mitteinimeste üle, kes  tõstsid käe mitte ainult kaitsetu naisterahva vastu, vaid nagu nende üle, kes tõstsid käe kogu rahva vastu," sõnas Kadõrov.  Kadõrovi väitel on tapmise taga jõud, kes "ei suuda rahuneda ega leppida sellega, et Tšetšeenias on sõjategevus lõppenud ja valitseb rahu, ning soovivad, et veri voolaks pidevalt". Presidendi arvates olid ka ajakirjanik Anna Politkovskaja mõrva taga samad isikud, kes ei taha, et "regioonilt kaoks sõjaliste operatsioonide piirkonna märk".